b'\n_START_ARTICLE_\nStavropol\n_START_SECTION_\nHistorie\n_START_PARAGRAPH_\nStavropol ble grunnlagt av Grigorij Potemkin i 1777 etter Den russisk-tyrkiske krig (1768-1774). Han gunnla byen p\xc3\xa5 oppdrag fra keiserinne Katarina II som en av ti festninger mellom Azov og Mozdok. Donkosakker, s\xc3\xa6rlig fra Khoperskij-regimentet, ble bosatt i og rundt byen for \xc3\xa5 styrke forsvaret av riket._NEWLINE_Navnet \xc2\xabStavropol\xc2\xbb er en russisk transkripsjon av det greske ordet \xce\xa3\xcf\x84\xce\xb1\xcf\x85\xcf\x81\xce\xbf\xcf\x8d\xcf\x80\xce\xbf\xce\xbb\xce\xb9\xcf\x82 (Stauroupolis), som betyr \xc2\xabkorsets by\xc2\xbb. Navnet stammer fra en legende, som sier at soldater skal ha funnet et stort steinkors da de anla en festning her. Stauroupolis var for\xc3\xb8vrig ogs\xc3\xa5 navnet p\xc3\xa5 et bisped\xc3\xb8mme i vestlige Lilleasia, men det har ingenting med den russiske byen \xc3\xa5 gj\xc3\xb8re._NEWLINE_Aleksander I \xc3\xb8nsket \xc3\xa5 styrke handelen i omr\xc3\xa5det, og inviterte i 1809 en rekke armenske familier til \xc3\xa5 sl\xc3\xa5 seg ned i festningen._NEWLINE_Stavropol l\xc3\xa5 strategisk til i forhold til den russiske erobringen av Kaukasus, og i l\xc3\xb8pet av f\xc3\xb8rste halvdel av 1800-tallet ble den et viktig handelssted. Byen og omr\xc3\xa5det rundt ble eget bisped\xc3\xb8mme i 1843 og guvernement (provins) i 1847._NEWLINE_Under den russiske borgerkrigen kjempet den r\xc3\xb8de h\xc3\xa6r og general Anton Denikins hvite h\xc3\xa6r i omr\xc3\xa5det, og Stavropol skiftet hender flere ganger. Den r\xc3\xb8de h\xc3\xa6r erobret byen endelig 29. januar 1920. Fra 1935 til 1943 het byen Vorosjilovsk, oppkalt etter Kliment Vorosjilov. Stavropol ble sv\xc3\xa6rt \xc3\xb8delagt under andre verdenskrig, og var okkupert av Tyskland i perioden fra 3. august 1942  til 21. januar 1943. Siden 1946 har det blitt utvunnet naturgass n\xc3\xa6r byen, og en r\xc3\xb8rledning f\xc3\xb8rer den til Moskva. Mikhail Gorbatsjov er f\xc3\xb8dt i Stavropol kraj, og jobbet i Stavropol fra 1955 til 1978, fra 1970 som regional partisjef.'